Die Groentinker (Pogoniulus simplex) is 'n Oos-Afrikaanse standvoël in die houtkapper-familie. Hulle soek kos in die blaredak van kuswoude en digte boomveld, en word aangetref in tropiese en subtropiese laelande. Tot in die 21ste eeu is dit as 'n swerwer of baie seldsame standvoël in Suider-Afrika beskou. Ekspedisies na Mosambiek sedert 2011 het egter meer betroubare inligting rakende die habitat, getalle en verspreiding meegebring. Die voël is 10 cm groot en weeg van 8 tot 10 gram. In Engels staan die spesie bekend as Green tinkerbird. Dit is inheems aan die Keniaanse en Tanzaniese kusstrook, tot aan die voetheuwels van die Usambara-gebergte. In Suider-Afrika is die spesie tot Malawi en Mosambiek beperk, en veral in Mosambiek was die status en verspreiding vir jare lank net gebrekkig bekend. Die eerste waarnemings en versamelde eksemplare is naamlik nie noukeurig aangeteken of gepubliseer nie. Tot en met 1958 was die spesie slegs sover suid as Mangochi-berg in die ooste van Malawi bekend. In daardie jaar is dit egter naby Chicomo in Inhambane-provinsie van suidelike Mosambiek ontdek, waar dit deur Rui Quadros vir die museum te Lorenço Marques versamel is.